32006R1754
L 331/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1754/2006 НА КОМИСИЯТА
от 28 ноември 2006 година
за определяне на подробни правила за отпускането на финансова помощ от Общността за референтни лаборатории на Общността за фуражи и храни и за ветеринарно-медицинския сектор
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Решение 90/424/ЕИО на Съвета от 26 юни 1990 г. относно разходите във ветеринарната област (1), и по-специално член 28, параграф 2 от него,
като има предвид, че:
(1)
Референтните лаборатории на Общността изпълняват задачите и задълженията, определени във ветеринарното законодателство на Общността и в Регламент (EО) № 882/2004 на Европейския парламент и на Съвета от 29 април 2004 г. относно официалния контрол, провеждан с цел осигуряване на проверка на съответствието със законодателството в областта на фуражите и храните и правилата за опазване здравето на животните и хуманното отношение към животните (2), с цел да подпомогнат Общността.
(2)
Съгласно член 32, параграф 7 от Регламент (EО) № 882/2004 референтните лаборатории на Общността могат да получат финансова помощ от Общността в съответствие с член 28 от Решение 90/424/EИО.
(3)
Критериите за допустимост за разходите на референтните лаборатории на Общността, които получават финансова помощ съгласно член 28 от Решение 90/424/EИО и процедурите за представяне на разходите и извършването на одити, са определени в Регламент (ЕО) № 156/2004 на Комисията (3).
(4)
Нивото на годишната финансова помощ на Общността за функционирането на някои лаборатории се решава за всяка година от специфични решения в областта на ветеринарното обществено здравеопазване, ветеринарно-медицинските условия и остатъчните вещества.
(5)
Тъй като са направени редица промени в Регламент (EО) № 156/2004, посоченият регламент следва да бъде заменен с цел яснота, като се вземе предвид Регламент (EО) № 882/2004.
(6)
По-специално тези промени се отнасят до сключването на споразумение за партньорство, което определя съответните роли и отговорности на всяка една от страните, и на специфично споразумение, актуализация на разпоредбите, свързани с ДДС, и актуализирането на разходи, свързани с командировки и семинари.
(7)
Това споразумение за партньорство трябва да е валидно за пет години, за да може да се създаде функционираща мрежа от национални референтни лаборатории в нови области, да се развият нови методи на анализ и да се оцени правилно действието на националните референтни лаборатории.
(8)
Едно правилно финансово управление изисква прилагането на настоящия регламент от началото на 2007 г. На лабораториите, обаче, трябва да се даде възможността да променят пресметнатия действащ бюджет за 2007 г. в съответствие с разпоредбите на настоящия регламент.
(9)
За целите на финансовия контрол се прилагат членове 9, 36 и 37 от Регламент (ЕО) № 1290/2005 на Съвета от 21 юни 2005 г. относно финансирането на Общата селскостопанска политика (4).
(10)
Мерките, предвидени в настоящия регламент, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩИЯ РЕГЛАМЕНТ:
ГЛАВА I
ОБЩИ РАЗПОРЕДБИ
Член 1
Предмет
Настоящият регламент определя подробните правила за отпускането на финансова помощ от Общността за дейността на референтни лаборатории на Общността („лаборатории“), както е предвидено в член 28 от Решение 90/424/ЕИО и член 32 от Регламент (EО) № 882/2004, и за организирането на семинари.
Член 2
Рамково споразумение за партньорство
Връзката между Комисията и лабораторията се определя в споразумение за партньорство. Споразумението за партньорство е валидно за пет години и е подкрепено от многогодишна работна програма.
Член 3
Планирани дейности и изчислен бюджет
1. Референтните лаборатории на Общността до 1 септември на всяка календарна година „n“ определят дейностите на Общността, планирани в течение на календарната година „n + 1“, и предоставят на Комисията изчисления бюджет относно разходите по тези дейности.
За финансовата 2007 година изчисленият бюджет, съставен в съответствие с разпоредбите на член 1 от Регламент (EО) № 156/2004, се счита, че е представен в съответствие с настоящия регламент. Лабораториите могат да въведат промени в изчисления бюджет в съответствие с разпоредбите на настоящия регламент до 15 декември 2006 г.
2. Лабораториите предоставят изчисления бюджет в компютризирана форма в съответствие с приложение I.
Член 4
Специфично споразумение
1. Като се следва приемането от Комисията на годишното решение за отпускането на финансова помощ, между страните се сключва специфично споразумение. Това споразумение по-специално определя размера на помощта и процента на съфинансиране.
2. Подписването на споразумението от страните е предварително условие за всяко плащане.
Член 5
Предварително финансиране
След подписването на специфичното споразумение от страните по искане на бенефициера може да бъде отпуснато предварително финансиране, което се равнява на 70 % от общата помощ за дейността на лабораторията и организирането на семинари.
Член 6
Плащане на помощта
При условие че одобрените работни програми се изпълняват ефективно и бенефициерът представя докладите съгласно членове 10 и 14 в рамките на сроковете, определени в тях, балансът или общият размер на финансовата помощ на Общността за дейността на лабораторията и организирането на семинари се плащат, след като докладите са били одобрени.
Член 7
Удостоверителни документи
1. Бенефициерът, за срок от седем години, пази заверено копие на удостоверителни документи, свързани с дейността, за която получава финансова помощ от Общността, по-специално фактури, отчети за заплати, дневници за присъствие и документи, свързани с изпращането на образци и командировки.
2. Бенефициерът записва разходите, предоставени на Комисията, в неговата счетоводна система за разходи и пази всички оригинални документи седем години за целите на одита.
3. Удостоверителните документи, които удостоверяват всички разходи, споменати в заявлението за възстановяване на разходите, се изпращат на Комисията при поискване.
Член 8
Проверки
За целите на финансовия контрол се прилагат членове 9, 36 и 37 от Регламент (EО) № 1290/2005.
ГЛАВА II
ФУНКЦИОНИРАНЕ НА ЛАБОРАТОРИИТЕ
Член 9
Допустимост
1. Разходите, свързани с персонала, сключване на договори с подизпълнител, разходи за основно оборудване, консумативи, изпращането на проби за сравнителни тестове, командировки и допълнителни разходи, са допустими при функционирането на лабораториите.
2. Разходите съгласно параграф 1 са допустими в рамките на ограниченията, определени от годишното решение на Комисията за отпускане на финансова помощ, и в съответствие с правилата за допустимост, определени в приложение II.
3. Всяко изменение на пункт, което превишава 10 % от неговия размер, изисква предварителното писмено съгласие на Комисията.
Член 10
Представяне на доклади относно функционирането на лабораториите
1. Финансовият доклад, предоставен в съответствие с приложение III, и техническия доклад за функционирането на лабораториите, заверени от директора, се изпращат не по-късно от 31 март на всяка година след края на срока, за който е предоставена финансовата помощ, с пощенски печат като доказателство за датата на изпращане по поща.
2. Когато срокът, определен в параграф 1, не е спазен, финансовата помощ се намалява с 25 % на 1 април, 50 % - на 1 май, 75 % - на 1 юни и 100 % - на 1 юли.
Член 11
Обменен курс за заявления в национална валута
Обменният курс за молби за предварително финансиране или плащането на балансите в национална валута, предоставени през месец „n“, е този, който се прилага на първо число от месеца „n“, както е публикувано в серия C на Официален вестник на Европейския съюз, или на предния ден, за който е определен курс.
Член 12
Данък добавена стойност
ДДС, който не се възстановява, платен от бенефициера, се разглежда като допустим разход, при условие че по времето, когато е подписано специфичното споразумение, посочено в член 4, бенефициерът представя удостоверение от финансовото министерство на държавата-членка или от равностоен орган, че не носи отговорност или частично носи отговорност и че сферата на дейност на лабораторията не е обект на този данък.
ГЛАВА III
ОРГАНИЗИРАНЕ НА СЕМИНАРИ
Член 13
Допустимост
1. При организирането на семинари са допустими разходите, свързани с пътни разноски и дневни за максимум 32 участници в семинари, на които е бил поканен най-малко един представител от всяка държава-членка.
2. Разходите съгласно параграф 1 са допустими в рамките на ограниченията, определени с годишното решение на Комисията за отпускане на финансова помощ, и в съответствие с правилата за допустимост, определени в раздел 3Е от приложение VII към Правилника за длъжностните лица на Европейските общности, както е определено в Регламент (ЕИО, Евратом, EОВС) № 259/68 на Съвета (5).
3. Дерогации от параграфи 1 и 2 могат да бъдат предоставени в случаи, които са своевременно оправдани съгласно годишното решение на Комисията за отпускане на финансова помощ.
Член 14
Представяне на финансовия доклад за семинарите
1. Финансовият доклад за семинарите, представен в съответствие с приложение IV, и техническия доклад за функционирането на лабораториите, заверени от директора, се изпращат не по-късно от два месеца след провеждането на семинара.
2. Когато срокът, определен в параграф 1, не е спазен, финансовата помощ се намалява с 25 % за закъснение от един месец във връзка с определената в плана дата за представяне на документите, 50 % - за два месеца, 75 % - за три месеца и 100 % - за четири месеца.
Член 15
Обменен курс за заявления в национална валута
Обменният курс за молби за предварително финансиране или плащането на балансите в национална валута е този, който се прилага от първия ден на месеца, в който се е провел семинара, както е публикувано в серия C на Официален вестник на Европейския съюз, или на предния ден, за който е котиран курс.
ГЛАВА IV
ПРЕХОДНИ И ЗАКЛЮЧИТЕЛНИ РАЗПОРЕДБИ
Член 16
Отмяна
Регламент (EО) № 156/2004 се отменя.
Позоваванията на отменения регламент се тълкуват като позовавания на настоящия регламент.
Член 17
Влизане в сила и прилагане
Настоящият регламент влиза в сила на двадесетия ден след публикуването му в Официален вестник на Европейския съюз.
Той се прилага от 1 януари 2007 г.
Член 3, параграф 1, втора алинея се прилага от деня на влизане в сила на настоящия регламент.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 28 ноември 2006 година.